
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,   29  septembrie 2009               

Nr.31/807/2009,  Pl-x  416 /2009                     


A V I Z

asupra  propunerii pentru modificarea Legii nr.381/2002 privind acordarea despăgubirilor în caz de calamităţi naturale în agricultură
                 În conformitate cu prevederile art.95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.381/2002 privind acordarea despăgubirilor în caz de calamităţi naturale în agricultură, trimisă cu adresa nr.Pl-x 416 din 16.09.2009  şi înregistrată cu nr.31/807 din 17.09.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a respins  propunerea legislativă în şedinţa din 7 septembrie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din   29 septembrie  2009.

                  Propunerea legislativă are ca obiect de reglementare modificarea Legii nr.381/2002 privind acordarea despăgubirilor în caz de calamităţi naturale în agricultură, cu modificările ulterioare, în sensul redefinirii noţiunii de calamitate naturală şi constituirii Fondului Naţional pentru Calamităţi în Agricultură, fond ce urmează să fie administrat de către Ministerul Agriculturii, Pădurilor şi Dezvoltării Rurale şi Ministerul  Finanţelor Publice .
                 Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.327 din 14.04.2009 şi punctul de vedere al Guvernului transmis cu nr.1204 din 12.05.2009,  prin care nu susţine adoptarea acestei iniţiative legislative, motivând că măsurile propuse nu sunt în concordanţă cu Regulamentul (CE) nr.73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune şi de instituire a anumitor sisteme de ajutor pentru agricultori,  precum şi faptul că FNCA ce se propune a fi constituit, îmbracă forma unui fond special, ceea ce contravine prevederilor Legii privind finanţele publice nr.500/2002. Totodată se menţionează  că iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, nefiind precizat nivelul cotelor propuse pentru a se putea determina impactul asupra bugetului de stat.
                 Faţă de argumentele arătate, în urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă a acestei iniţiative legislative.
În raport de obiectul şi conţinutul reglementării,  propunerea legislativă  face parte din categoria legilor organice. 
                                  PREŞEDINTE,                                 SECRETAR,

                                  Daniel BUDA                             Gabriel ANDRONACHE
Red.: consilier,  C. Păduroiu                                                                                         

